Anika Smit-moordsaak: Beskuldigde na Weskoppies gestuurVan Wyk in die hof. Sy ouers sit skuins agter hom. Foto: Phillip Bruwer André van Wyk (24), wat aangekla word van die moord op Anika Smit (17), het Dinsdag weer in die Pretoria-Noord-landdroshof verskyn. Van Wyk, wat teregstaan op aanklagte van moord, verkragting en lykskending, is tydens sy vorige hofverskyning op 26 September na ŉ psigiatriese hospitaal verwys vir volledige waarneming. Die hof het egter Dinsdag gehoor daar het eers onlangs ŉ bed by die Weskoppies- psigiatriese hospitaal beskikbaar geraak en dat hy nou vir die 30 dae lange waarneming gestuur sal word. Van Wyk was Dinsdag glad geskeer en het dieselfde pak as met sy vorige hofverskynings aangehad. Die hof het gehoor Van Wyk is gesond en het geen besware nie. Hy moet op 25 November weer in die hof verskyn. Sy ouers was Dinsdag weer in die hof. Indien die waarneming nog nie afgehandel is nie, sal die saak vir ŉ verdere 30 dae uitgestel word. Indien die waarneming egter vroeër afgehandel word, sal Van Wyk na die Kgosi Mampuru II-gevangenis in Pretoria geneem word waar hy in aanhouding sal bly tot sy volgende hofverskyning. Van Wyk, wat saam met Anika op skool was, is op 22 September deur ŉ staatsgeneesheer by die Pretoria-Noord-kliniek ondersoek waartydens hy aangedui het hy het geheueverlies en kan nie onthou wat tydens Anika se moord gebeur het nie. Die staatsgeneesheer was van mening Van Wyk verstaan die erns van die aanklagte teen hom, asook die gevolge van ŉ moontlike skuldigbevinding. “Hy kan nie beskryf wat tydens die voorval gebeur het nie en beskryf nie die relevante feite nie. Hy het geheueverlies oor die voorval en ontken hy sien drogbeelde of hallusineer,” lui die verslag. Anika is op 10 Maart 2010 in Theresapark, in die noorde van Pretoria, vermoor. Die moordenaar het albei haar hande afgesny en dit van die toneel verwyder. Sy is ook seksueel aangerand en het verskeie steekwonde aan haar liggaam gehad. Haar hande is nooit gevind nie. Van Wyk het hom op 17 September aan die polisie oorgegee ná ŉ langdurige geregtelike doodsondersoek deur die hof in ŉ poging om haar moordenaar te vind. Anika se pa, haar destydse kêrel en nog ŉ man wat saam met haar op skool was, was belanghebbendes wat in die ondersoek getuig het. Dié ondersoek is intussen onbepaald uitgestel, hangende die uitkoms van Van Wyk se verhoor. Lees alle vorige berigte oor Anika Smit op Maroela Media.